Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1993. évi LXXXVI. törvény módosítását.
Paragraph Index: 810

1998. januárban Petru Ioan Cordos, Románia újonnan kinevezett nagykövetének bemutatkozó látogatására, valamint Valeriu Stojka, Románia igazságügyminiszterével és munkatársaival szakmai megbeszélésre került sor. Márciusban a Cseh Parlament Petíciós Bizottságának tagjai tájékozódó megbeszélést folytattak a biztosokkal. Az országgyűlési biztosok meghívására Hans Gammeltoft Hansen dán ombudsman áprilisban tett munkalátogatást a hivatalban. Szakmai tapasztalatcsere keretében megismerkedett a biztosok eljárási gyakorlatával és az ajánlások fogadtatásával. A dán ombudsman saját munkájáról tartott előadást a munkatársaknak. Júliusban Pierre-Yves Monette, az újonnan megbízott belga parlamenti ombudsman ismerkedett meg az országgyűlési biztosok feladataival, munkájával, az intézmény rendszerével. Evelyn Messner osztrák vezető ombudsman és az Osztrák Ombudsman Hivatal munkatársai 1998 szeptemberében folytattak hasznos szakmai konzultációt mind a négy biztossal. Ugyancsak szeptemberben került sor Michael Buckly angol egészségügyi szakombudsman munkalátogatására, aki rendkívül érdekes előadást tartott az angol szakombudsmani rendszerről és feladatairól az országgyűlési biztosok munkatársainak. Októberben a Cseh Szenátus Alkotmányjogi Bizottságának elnöke és tagjai eszmecserét folytattak a biztosokkal az ombudsmanok alkotmányos feladatairól, az emberi jogok védelmében kifejtett szerepéről. Novemberben Kerstin André, svéd parlamenti ombudsman és munkatársai az állampolgári jogok országgyűlési biztosánál és általános helyettesénél tettek munkalátogatást. A munkatársak részére Kerstin André előadást tartott a svéd ombudsman rendszerről, feladatairól, hatásköréről. Decemberben Bosznia-Hercegovina parlamenti ombudsmanjai keresték fel az állampolgári jogok országgyűlési biztosát, véleményt cseréltek munkamódszereikről és a további együttműködés lehetőségeiről.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes